Ki naypisa do kadamaw ni Jesos a mayam,
naboya naw asaw a mahakay a nakaiyanakanaw bolsek.
Inyahes dan nanawhen naw dya a kon da,
“Mo Maistro,
sino pakayapwan komwanaya maiyanak a bolsek?
Iyawri mana gatos dan inyapwan na saw?”
Tominbay si Jesos,
“Abaw akin gatos dyira.
Iyaw kabolsek naya,
ki komwan tan maipaboyaw bīleg no Dyos a mapapya.
An māraw pa,
machita nāw ta parinen chakeyaw no nanoboyaw dyaken.
An mahep dana,
makapaytarabāko ta paba.
Ta do kayan ko paya do lōbongaya,
yaken soho a mangsēdang so pangtoktwan tawotawo.”
Nakatayokaw ni Jesos a nakabata so nyaya,
nanyipa do tana.
Sinpangan na,
pinasagel nad ahbekaw,
as nakapapot na sya do mataw no bolsekaw.
Sinpangan na,
binata na a kāna,
“May ka mayramon do Linaw a Siloe.”
No chakey na batahen Siloe,
ki “natoboy.”
Ki do dawri,
nanyeng a nangay a nayramon bolsekaw.
Do nakatayoka naranaw,
ki nakaboya dana,
as kan somnabat dana.
Do nakaboya daw syan kaaroba naw kan siraw tawowaw a pirmi a makaboyaboya sya a machilimlimos,
binatabata da a kon da,
“Iyabawriw nyaw nāw naw a maydisna a machilimlimos do nakahabas?”
Ki myan saw nakabata a kon da,
“Iya ngata!”
Ki myan saw kadwan a nakabata sya a kon da,
“Iyabaya!
Magkarōpa sa lang ngata.”
Ki iyaw mahakayaw mismo a naychirin dyira a kāna,
“Samna!
Taywaran dya yaken?”
Ki inyahahes da dya a kon da,
“Namna!
Maypāngo a makaboya ka na?”
Ki tinbay na a kāna,
“Pinapotan naw no tawowaw a mayngaran so Jesos so hotaw mata kwaya,
as nakabata na sya a may ako a mayramon do Linaw a Siloe.
Dawa,
nyeng ako a nangay,
ki nawriw nakaboyan ko naya.”
“Changori,
dino yanan na?”
inyahes da dya.
“Katen,”
initbay no napyanaw.
Katayokaw no nya,
inhap daw napyanaw,
as nakaiyangay da sya dyirad Parisyowaw.
No arawaw a nakapangosar ni Jesos so hotaw a pinangpya nas bolsekaw,
ki Araw no Kapaynaynahah.
Dawa,
inosisa dan Parisyowaw an maypāngo nakapakaboya na.
Ki binata no mahakayaw dyira a kāna,
“Pinapapotan naw so hotaw mata kwaya,
as nakangay ko a nayramon.
Sichangori,
ki makaboya ko na.”
Ki myan saw kadwan daw a Parisyo a nakabata sya a kon da,
“Iyaw nangpapya so nyaya tawo,
ki yapo abad Āpo Dyos,
ta tongpalen nabayaw lintegaw do Araw no Kapaynaynahah.”
Ki siraw kadwanaw daw,
ki inyahes da a kon da,
“Naon!
Ki an oyod a āros gatos,
makaparin paros makaskasdāaw saya?”
Dawa,
naycharwaw kapangtokto da a maynamot di Jesos.
Dawa,
pinirwa darana a nanahsan mahakayaw a napya a kon da,
“Āngo mabata mod tawowaw,
ta mismwaya imo napapya na?”
Tominbay mahakayaw a napyan a kāna,
“Iyaw,
ki asaw a propīta.”
Ki inanohdan daban totorayenaw no Jodyowaw a iyaw makaboyaw,
ki bolsek do nakarahan,
as kan sinpangan na,
napyan.
Dawa,
inpatawag da saw inyapwan naw.
Do nakawara daw,
inyahes dan Parisyowaw dyira a kon da,
“Iyawriw nyayaw anak nyowaw a binata nyo a naiyanak a bolsek?
Na,
an komwan,
maypāngo a makaboya danas changori?”
Tominbay saw inyapwan naw a kon da,
“Iyaw a oyod anak namenaw kan oyodaw a nakaiyanakan naw bolsek.
Ki chapatak namen abaya an maypāngo a makaboya dana sichangori mana sino napakaboya sya.
Iyahes nyo dya a mismo,
ta adekey pabaya,
kan chapatak narana istoryaen an maypāngo nakapakaboya na.”
Inbahey daw nyaya no inyapwan naw maynamot ta chamo da saw totorayenaw no Jodyo,
kan chapatak da sīgod a mapakaro do sinagoga daw no makabata sya a si Jesos iyaw no Kristo.
Dawa,
nawriw binatan da syan inyapwan naw a kon da,
“Adekey pabaya.
Iyahes nyo dya.”
Dawa,
pinirwa daranan Parisyowaw a tinawagan tawowaw a napya,
as nakabata da sya dya a kon da,
“Padayāwan mo si Āpo Dyos do kapagkari mo a ibahey mo oyod do salapen na!
Ta iyaw no nangpapyaw dyimo,
ki chapatak namen a āros gatos.”
“Ay samna!
Chapatak kwaba an iya,
ki āros gatos mana engga.
Ta no lang chapatak ko,
ki iyaw dyi kwaw a pakaboyan,
ki sichangori makaboya ko na!”
kāna no mahakayaw.
Ki inyahes dan totorayenaw no Jodyo dya a kon da,
“Na,
āngo pinarin na dyimo ta dawa?
Ibahey mo dyamen an maypāngo nakapakaboya mwaya?”
Ki tinbay no napyanaw a kāna,
“Namna!
Inbahey ko naya dyinyo,
ki alit naya dyi kamo a manganohed aran nadngey nyo naya.
Āngo ta chakey nyo a pirwahen ko na a ibahey?
Chakey nyoriw mayparin a nanawhen na?”
Ki do dawri inoyaw da no totorayenaw no Jodyo,
as nakabata da sya a kon da,
“Imo nanawhen na!
Amnan yamen,
ki nanawhen na yamen Moyses!
Ta chapatak namen a nachisarsarīta si Āpo Dyos di Moyses.
Ki maynamot do tawowaya napapya dyimo,
aryoriw chapatak namen aran nakayapwan na lang?”
Ki iyaw napyanaw,
binata na dyira a kāna,
“Aysa!
Makaskasdāawayaw nya!
Chapatak nyo abayaw nakayapwan na,
ki iyayaw napakaboya dyaken.
Masigorādo a chapatak ta a adngeyen aba ni Āpo Dyos kapangdakdaw no tawotawo saw a maygaygatos,
an dya siraw magdaydāyawaw dya kan mamarinaw so chakey na.
Mandas changori,
ari pad abo nakadngey so komwan a mapakaboya so tawo a nakaiyanakan naw kinabolsek.
An dya yapo do Dyos nyaya a tawo,
ki maparin naba polos komwan.”
Ki do dawri,
ki tinbay dan Jodyowaw a kon da,
“Naiyanak ka kan nayparakoh ka a āros gatos!
Sichangori,
yamenoriw nanawhen mo ah?”
Do dawri,
pinahbot da do salapen daw.
Ki do nakadngeyaw ni Jesos so nakapahbot daw sya,
yangay na chinichwas.
Ki do nakadongso naw sya,
binata na dya a kāna,
“Manganohed kawri do Tawowaw a Yapod Hanyit?”
Ki tominbay mahakayaw a kāna,
“Imom Āpo,
ibahey mo pa dyaken an sino nawri tan anohdan ko iya.”
Binata dya ni Jesos a kāna,
“Naboya mo na,
ta iyaw myanaya a machisarsarīta dyimo sichangori.”
“Mo Āpo,
anohdan koymo,”
tinbay no mahakayaw,
as nakapaydogod na do salapenaw ni Jesos a nagdāyaw dya.
Sinpangan na,
kinalyak ni Jesos a kāna,
“Nawriw paynamotan na a nangay ako do lōbongaya tan paytarken ko saw makapatak kan siraw dya makapatak so Dyos.
Siraw dya makapatak so Dyos,
ki kayarig daw bolsek,
ki ara,
ta pakarohen konchiw kabolsek daw.
Ki siraw bata daw a chapatak daw Dyos,
ki ipaboya konchi a nāw da pa bolsek.”
Do dawri,
myan sa daw kadwan a Parisyo a nakadngey so chirin naya.
Dawa,
binata da dya a kon da,
“Namna,
aran yamen,
ki bolsek kamyori?”
Ki tinbay sa ni Jesos a kāna,
“An bolsek kamo,
abaw pakagatosan nyo.
Ki maynamot do kaibahey nyowaya sya a makaboya kamo,
syimpri nāw na myan gatos nyo.”